2. ปัจจัยความเสี่ยง

จากการที่บริษัทฯ
มีความตระหนักและเห็นความสำคัญในการนำการบริหารความเสี่ยงมาใช้เป็นเครื่องมือในการบริหารจัดการองค์กร
ภายใต้กรอบการบริหารความเสี่ยงในระดับสากล โดยมีคณะกรรมการบริหารความเสี่ยง
(Enterprise Risk Management Committee)
รับผิดชอบในการกำกับดูแลการพัฒนาและปฏิบัติตามกรอบการบริหารความเสี่ยง
ติดตามความเสี่ยงที่สำคัญและการดำเนินการ
เพื่อให้มั่นใจได้ว่าองค์กรมีระบบการจัดการความเสี่ยงอย่างเพียงพอและเหมาะสม นั้น
บริษัทฯได้กำหนดแผนพัฒนาเพื่อยกระดับมาตรฐานการบริหารความเสี่ยง (Risk Management
Roadmap) ให้สอดคล้องกับแผนกลยุทธ์และแผนธุรกิจของบริษัทฯอย่างต่อเนื่อง เช่น
การทบทวนนโยบายบริหารความเสี่ยง
การทบทวนคู่มือปฏิบัติงานและนำเข้าสู่การดำเนินงานทั่วทั้งองค์กร
การกำหนดบทบาทหน้าที่ความรับผิดชอบของผู้บริหารและพนักงานให้ชัดเจน
การเชื่อมโยงสู่การประเมินผลงาน การพัฒนาระบบการติดตามและรายงานความเสี่ยงอย่างต่อเนื่อง
เพื่อให้เกิดคุณภาพและประสิทธิผลมากขึ้นในการปฏิบัติการสำหรับการบริหารจัดการความเสี่ยง
ตั้งแต่การวิเคราะห์ ประเมิน จัดทำแผน ติดตามและประเมินผล

ในปี 2553 บริษัทฯ
มุ่งเน้นให้มีการพัฒนาระบบการทำงานโดยให้มีความเชื่อมโยงกระบวนการบริหารความเสี่ยงเข้ากับการทำแผนกลยุทธ์ขององค์กร
มีการกำหนดกลยุทธ์ภายใต้กรอบของความเสี่ยงที่ยอมรับได้ (Risk Appetite)
ซึ่งคำนึงถึงผลตอบแทน และความเสี่ยงอย่างรอบคอบ
รวถึงการจัดสรรทรัพยากรให้สอดคล้องกับทิศทางและศักยภาพในการดำเนินธุรกิจขององค์กรอย่างเหมาะสม
ตลอดจนมีการขยายผลการบริหารความเสี่ยงอย่างเป็นระบบไปสู่การบริหารงานโครงการและการลงทุนในด้านต่าง
ๆ อีกด้วย

ปัจจัยเสี่ยง ปี 2553

บริษัทสามารถผ่านอุสรรค ปัญหาจากวิกฤติเศรษฐกิจที่ผ่านมาได้อย่างดี
ซึ่งส่วนหนึ่งมาจากเราได้มีการวางแผนที่คำนึงถึงการจัดการความเสี่ยง
และการสร้างภูมคุ้มกันภายในไว้ล่วงหน้า จากผลกระทบที่เกิดขึ้น ไม่ว่าจะเป็นด้านการลงทุน
การหาแหล่งเงินทุน เพื่อเสริมสภาพคล่องของธุรกิจ จึงได้ได้รับผลกระทบมากนัก
และสามารถกลับสู่ภาวะปกติได้ในเวลาอันสั้น
แต่เนื่องจากจากลักษณะเฉพาะของอุตสาหกรรมชิ้นส่วนยานยนต์
และสภาพแวดล้อมที่มีการเปลี่ยนแปลงไปอย่างรวดเร็วในปัจจุบัน
ยังไม่อาจหลีกเลี่ยงความเสี่ยงบางประการ
ที่หากเกิดขึ้นแล้วจะส่งผลต่อการบรรลุเป้าหมายหรือการดำเนินธุรกิจของกลุ่มบริษัทฯ
อย่างมีนัยสำคัญได้ ซึ่งเราได้วางแผน
และบริหารจัดการความเสี่ยงเหล่านั้นอย่างต่อเนื่องและเป็นระบบ
จากการดำเนินงานตามกระบวนการบริหารความเสี่ยงในปี 2553
ที่ผ่านมาพบว่ามีปัจจัยความเสี่ยงหลัก ๆ จำแนกได้ ดังนี้

1.  ความเสี่ยงด้านกลยุทธ์

-   ความเสี่ยงจากความไม่แน่นอนของสภาพเศรษฐกิจ และการเมืองในประเทศ

  จากปัญหาวิกฤตเศรษฐกิจโลกครั้งที่ผ่านมา โดยในครั้งนั้นบริษัทฯ
  สามารถรักษาผลการดำเนินงานไว้ไม่ให้ชะลอตัวต่ำไปกว่าอัตราการชะลอตัวของอุตสาหกรรมรถยนต์ได้
  ซึ่งส่วนหนึ่งเป็นผลมาจากนโยบายการกระจายการลงทุนที่ไม่พึ่งพาลูกค้ารายใดรายหนึ่งมากรวมทั้งจากการเพิ่มสัดส่วนรายได้ของผลิตภัณฑ์ที่ไม่ใช่ชิ้นส่วนยานยนต์
  (non-auto parts) และในปี 2553 ที่ผ่านมา
  บริษัทฯมีรายได้จากการขายผลิตภัณฑ์ที่ไม่ใช่ชิ้นส่วนยานยนต์ เท่ากับร้อยละ 8 ในขณะที่ปี 2552
  มีสัดส่วนที่ร้อยละ 5 ในขณะที่ยอดขายรวมเพิ่มขึ้นจากปี 2552 ซึ่งเป็นปีที่เกิดวิกฤตเศรษฐกิจโลก
  ประมาณร้อยละ 46
  การนำกลยุทธ์ในการดำเนินงานดังกล่าวมาใช้จะช่วยให้เชื่อมั่นได้ว่าในการดำเนินธุรกิจระยะกลางและระยะยาว
  บริษัทฯ จะยังคงสามารถขยายตัวเติบโตอย่างมีเสถียรภาพมากยิ่งขึ้นต่อไป

สำหรับการคาดการณ์ภาวะเศรษฐกิจในปี 2554 นี้
ภาวะเศรษฐกิจโลกจะยังคงอยู่ในภาวะที่เปราะบางต่อเนื่องจากปีที่ผ่านมา
ไม่ว่าจะเป็นเศรษฐกิจของสหรัฐฯ สหภาพยุโรป หรือญี่ปุ่น
แม้ว่าจะมีสัญญาณของการฟื้นตัวก็ตามแต่ก็อยู่บนพื้นฐานของความไม่แน่นอน นอกจากนั้น ราคาน้ำมัน
อัตราการว่างงาน ประสิทธิผลของนโยบายกระตุ้นเศรษฐกิจที่ยังไม่ได้สร้างความเชื่อมั่น
จนทำให้ในบางประเทศต้องมีการต่ออายุมาตรการหรือนโยบายกระตุ้นเศรษฐกิจออกไป
รวมถึงปัญหาความขัดแย้งด้านการเมืองในประเทศแถบตะวันออกกลางมีโอกาสขยายตัวลุกลามรุนแรงเป็นปัญหาเศรษฐกิจโลกหากไม่สามารถควบคุมได้
ในขณะที่ประเทศเกิดใหม่ในเอเซีย โดยเฉพาะจีน ยังคงมีการเติบโตที่สูงและร้อนแรง
และยังคงต้องมีการเข้มงวดในการกำกับดูแลเพื่อให้ระบบเศรษฐกิจมีการเติบโตในระดับที่เหมาะสม
ซึ่งจากการที่อัตราการเติบโตและนโยบายเศรษฐกิจที่แตกต่างกันมากของประเทศในสองกลุ่มหลัก
จะทำให้เกิดการเคลื่อนย้ายกระแสเงินทุนที่ผิดปกติและจะส่งผลกระทบต่อเสถียรภาพของเศรษฐกิจไทย
นอกจากนั้นทิศทางและสถานการณ์ทางการเมืองของไทยที่ยังไม่แน่นอนจะส่งผลกระทบได้ทั้งเชิงลบหรือเชิงบวกต่อเศรษฐกิจไทย
หากสถานการณ์ทางการเมืองมีความรุนแรงก็อาจนำไปสู่การขาดความเชื่อมั่นในการใช้จ่ายและลงทุนแต่หากการเมืองคลี่คลายลงก็จะนำไปสู่ความมั่นใจในการบริโภคและการลงทุนมากขึ้นและจะส่งผลดีต่อเศรษฐกิจของประเทศ

นอกจากนี้ การที่บริษัทฯ
ได้นำเอากรอบแนวคิดปรัชญาของเศรษฐกิจพอเพียงมาเป็นแนวทางในการดำเนินงานเพื่มเพื่อให้องค์กรมุ่งสู่เป้าหมายทางธุรกิจบนพื้นฐานของความพอดี
คือ ไม่ประมาท พอประมาณ มีเหตุมีผลและการมีภูมิคุมกันในตัวที่ดี
โดยให้ความสำคัญกับความสมดุลทั้งในด้านการเงิน ลูกค้า กระบวนการดำเนินงาน
และผลลัพธ์ด้านการบริหารองค์กร ซึ่งจะพิจารณาถึงความเป็นไปได้ ความมีเหตุมีผล
ความพอประมาณอย่างสมดุล และมีความเสี่ยงที่ยอมรับได้ จากหลักบริหารนี้
จะเป็นภูมิคุ้มกันที่ดีให้กับองค์กรในอนาคตต่อไป

2. ความเสี่ยงด้านการเงิน

-   ความเสี่ยงจากความผันผวนของอัตราแลกเปลี่ยน

จากการขยายการลงทุนของบริษัทฯ ทำให้ต้องมีการนำเข้าเครื่องจักรและอุปกรณ์จากต่างประเทศ
รวมทั้งจากการที่ต้องนำเข้าวัตถุดิบ (เหล็ก) ทั้งจากการสั่งซื้อผ่านตัวแทนจำหน่ายในประเทศ
และซื้อโดยตรงจากต่างประเทศ
ซึ่งบริษัทฯอาจได้รับผลกระทบด้านต้นทุนจากความผันผวนของอัตราแลกเปลี่ยนได้ ปี 2553
บริษัทฯมีการนำเข้าเครื่องจักร อุปกรณ์ และเหล็ก คิดเป็นมูลค่าประมาณร้อยละ 40
ของมูลค่าการซื้อโดยรวม เพิ่มขึ้นจากปีก่อนหน้านั้น ซึ่งอยู่ที่ระดับร้อยละ 20
โดยเป็นการเพิ่มขึ้นจากการนำเข้าเครื่องจักรและอุปกรณ์ในโครงการลงทุนใหม่เป็นหลัก ดังนั้น
เพื่อลดผลกระทบและสร้างสมดุลของสินทรัพย์และหนี้สินที่เป็นสกุลเงินต่างประเทศ บริษัทฯ
มีนโยบายการบริหารความเสี่ยงจากอัตราแลกเปลี่ยนผ่านการซื้อสัญญาซื้อขายอัตราแลกเปลี่ยนล่วงหน้า
หรือ Forward Contract พร้อม ๆ
กับการวิเคราะห์และติดตามแนวโน้มของอัตราแลกเปลี่ยนอย่างสม่ำเสมอ
นอกจากนี้นโยบายเพิ่มยอดขายจากการส่งออกไปยังต่างประเทศจะสามารถช่วยลดความเสี่ยงที่เกิดจากอัตราแลกเปลี่ยนได้
ทั้งนี้ในปี 2553 บริษัทฯ มีกำไรจากอัตราแลกเปลี่ยนประมาณ 17 ล้านบาท แต่อย่างไรก็ตาม
ความผันผวนของอัตราแลกเปลี่ยนเป็นสิ่งที่บริษัทฯไม่สามารถควบคุมได้
และถือว่าเป็นความเสี่ยงของธุรกิจที่ต้องมีการจัดการอย่างต่อเนื่อง
และมีการติดตามตามการเคลื่อนไหวอย่างใกล้ชิดตลอดเวลา

3. ความเสี่ยงจากการปฏิบัติการ

  3.1 ความเสี่ยงจากความผันผวนด้านราคาและจากแหล่งวัตถุดิบ

จากการที่วัตถุดิบหลักที่ใช้ในการผลิตผลิตภัณฑ์ของบริษัทคือเหล็ก ซึ่งคิดเป็นร้อยละ 34
ของต้นทุนขายรวม และประมาณร้อยละ 85
ของมูลค่าเหล็กที่สั่งซื้อทั้งหมดเป็นการนำเข้าจากต่างประเทศ
เนื่องจากการไม่สามารถผลิตภายในประเทศได้ ดังนั้น
หากมีการปรับเพิ่มขึ้นของราคาเหล็กก็จะส่งผลต่อต้นทุนการผลิตและความสามารถในการแข่งขันของบริษัทฯ
โดยในปี 2553 ที่ผ่านมา
ราคาเหล็กสำเร็จรูปในตลาดโลกมีการปรับตัวเพิ่มขึ้นโดยเฉลี่ยประมาณร้อยละ 20-22
เมื่อเทียบกับปีก่อนหน้า
จากปริมาณความต้องการเหล็กในตลาดโลกที่เพิ่มขึ้นโดยเฉพาะภาคอุตสาหกรรมยานยนต์ในประเทศจีนและอินเดีย
ซึ่งทั้ง 2 ประเทศนี้เป็นทั้งผู้บริโภคและผู้ผลิตเหล็กรายใหญ่ของโลก

จากแนวโน้มราคาเหล็กในตลาดโลกที่มีการปรับตัวเพิ่มขึ้นดังกล่าว
บริษัทฯได้ใช้ข้อมูลทางการตลาดต่างๆ มาช่วยในการวิเคาะห์แนวโน้มราคาล่วงหน้า
เพื่อใช้เป็นแนวทางบริหารจัดการและกำหนดกลยุทธ์การจัดซื้อ จัดหา
เพื่อลดความเสี่ยงจากความผันผวนด้านราคาวัตถุดิบ ทั้งนี้
พบว่าราคาวัตถุดิบที่จัดซื้อจัดหาโดยบริษัทฯมีการปรับตัวเพิ่มขึ้นของราคาเฉลี่ยร้อยละ 10-15
ซึ่งต่ำกว่าอัตราการปรับเพิ่มขึ้นของราคาขายเฉลี่ยในตลาดโลกซึ่งอยู่ที่ร้อยละ 20-22 ในปี 2554
บริษัทฯประเมินว่าแนวโน้มราคาเหล็กในตลาดโลกจะยังคงมีแนวโน้มการปรับราคาเพิ่มขึ้นอย่างต่อเนื่องตามปริมาณความต้องการบริโภคเหล็กในอินเดียและจีน
ถึงแม้ว่าปัจจุบันทางการจีนได้ออกมาตรการเพื่อชะลอความร้อนแรงในการขยายตัวทางเศรษฐกิจแล้วก็ตาม
แต่จากการเกิดเหตุการณ์ภัยธรรมชาติที่ประเทศออสเตรเลียที่เป็นประเทศที่เป็นผู้ส่งออกวัตถุดิบในการผลิตเหล็กรายใหญ่ของโลก
จะทำให้สินแร่ และถ่านหินที่ใช้ในการผลิตเหล็กนั้นมีการขาดแคลนในช่วงต้นปี 2554
ส่งผลต่อราคาเหล็กในช่วงต้นปี 2554
มีโอกาสเกิดความผันผวนค่อนข้างสูงและคาดว่าจะสถานการณ์จะปรับตัวเข้าสู่ภาวะปกติในไตรมาสที่
2 แต่อย่างไรก็ตาม
บริษัทฯจะยังคงใช้มาตรการในด้านการติดตามข้อมูลข่าวสารด้านความเคลื่อนไหวของราคาเหล็กของตลาดโลกอย่างต่อเนื่องและใกล้ชิด
การวิเคราะห์แนวโน้มภาวะความต้องการ และกำลังการผลิตของตลาดในแต่ละช่วงเวลา
เพื่อให้บริษัทฯสามารถนำข้อมูลดังกล่าวมาสนับสนุนการตัดสินใจหรือการเจรจาต่อรองราคา
หรือกำหนดราคาในการสั่งซื้อวัตถุดิบได้มากขึ้น นอกจากนี้ บริษัทฯ
ยังมีแผนงานในการสรรหาแหล่งวัตถุดิบอื่น ๆ เพิ่มขึ้น
เพื่อให้ได้แหล่งเหล็กที่มีคุณภาพตามมาตรฐานและต้นทุนที่แข่งขันได้
เพื่อลดความเสี่ยงด้านต้นทุนของบริษัทฯ

  3.2 ความเสี่ยงด้านการปฏิบัติตามกฎระเบียบ

-   ความเสี่ยงจากการถูกฟ้องร้องจากผู้บริโภค
    เนื่องจากปัญหาด้านคุณภาพสินค้าและอาจทำให้ต้องถูกชดใช้ค่าเสียหายตามกฎหมาย Product
    Liability

จากการที่ชิ้นส่วนยานยนต์ที่ผลิตโดยบริษัท
ได้ถูกนำไปประกอบเป็นรถยนต์เพื่อจำหน่ายในประเทศและส่งออกต่างประเทศ
หากชิ้นส่วนดังกล่าวมีปัญหาด้านคุณภาพและเกิดผลกระทบต่อผู้บริโภคอาจส่งผลให้ผู้ใช้รถยนต์สามารถฟ้องร้องเรียกค่าเสียหายจากบริษัทผู้จำหน่ายรถยนต์ได้ตามกฎหมาย
Product Liability หากพิสูจน์พบว่าสินค้าที่ไม่ปลอดภัยนั้น ๆ ถูกผลิตโดยผู้ผลิตรายใด
ผู้ผลิตนั้นอาจต้องเสียค่าปรับตามคำวินิจฉัยของศาล
โดยค่าปรับจะประเมินตามมูลค่าความเสียหายของเหตุการณ์ที่เกิดขึ้น
ปัจจุบันกฎหมายนี้ได้ถูกประกาศบังคับใช้ในหลายประเทศรวมทั้งประเทศไทย

ด้วยเหตุผลด้านความเสี่ยงดังกล่าว ซึ่งมีระดับผลกระทบที่บริษัทฯยอมรับไม่ได้
บริษัทฯจึงให้ความสำคัญในระดับกลยุทธ์ขององค์กรที่พนักงานทุกคนต้องปฎิบัติตามระบบรับรองคุณภาพ
ISO/TS 16949 อย่างเคร่งครัด การจัดการกระบวนการผลิตให้สามารถตรวจสอบได้ในแต่ละจุด
รวมถึงการตรวจสอบขั้นสุดท้ายก่อนส่งมอบสินค้าให้กับลูกค้า เพื่อให้เกิดสินค้าที่มีคุณภาพเป็นเลิศ
โดยการยอมให้เกิดของเสียน้อยที่สุดตามเป้าหมายที่ลูกค้ายอมรับได้
และมีเป้าหมายของงานเคลมจากลูกค้าต้องเป็นศูนย์ (Zero Claims)
รวมทั้งปัจจุบันบริษัทฯอยู่ระหว่างดำเนินการจัดหาบริษัทประกันภัยเข้ามาร่วมประกันความเสี่ยงดังกล่าวด้วย

-   ความเสี่ยงด้านความปลอดภัย สิ่งแวดล้อมและชุมชน

ด้านอาชีวอนามัย และความปลอดภัย บริษัทฯได้ให้ความสำคัญและเล็งเห็นความสำคัญของพนักงาน
และผู้มีส่วนได้ส่วนเสีย บริษัทฯ
จึงได้มุ่งมั่นที่จะบริหารจัดการเพื่อลดความเสี่ยงทุกประเภทอันจะส่งผลต่อคุณภาพชีวิตของบุคลากรทุก
ควบคู่ไปกับการพัฒนาองค์กรเพื่อมุ่งสู่ความเป็นเลิศ ซึ่งในปี 2553 ที่ผ่านมา บริษัทฯ ได้กิจกรรมหลัก
3 ประการ ได้แก่

ประการแรก คือ การทบทวนและจัดทำนโยบายด้านอาชีวอนามัยและความปลอดภัยประจำปี
โดยมุ่งเน้นการมีส่วนร่วมของพนักงานทุกฝ่ายในการกำจัดจุดเสี่ยงภัย
และป้องกันไม่ให้ห้เกิดอุบัติเหตุขึ้นโดยผ่านกิจกรรม Completely Check Completely Find
Out หรือ CCCF ทั้งนี้ได้ดำเนินกิจกรรมนี้ 2 ครั้งต่อปี ผลลัพธ์ที่ได้คือ
สามารถลดจุดเสี่ยงภัยสำคัญที่อาจทำให้พนักงานเกิดอันตรายได้มากกว่า 300 จุด ประการที่ 2 คือ
การจัดทำแผนงานที่เน้นสร้างจิตสำนึกที่ดีให้กับพนักงาน โดยผ่านกิจกรรมต่างๆ มากมาย อาทิ
สัปดาห์ความปลอดภัย ขับขี่ปลอดภัยและเมาไม่ขับ งดเหล้าเข้าพรรษา
จัดทำวารสารด้านความปลอดภัย รวมถึงฝึกอบรมหลักสูตรด้านความปลอดภัย เป็นต้น ผลลัพธ์ที่ได้คือ
อุบัติเหตุที่เกิดขึ้นจากการกระทำที่ประมาทมีแนวโน้มลดลง และประการสุดท้าย คือ
ทบทวนและดำเนินกิจกรรมให้สอดคล้องตามความต้องการของลูกค้า เช่น กิจกรรม CCCF และ SPI
รวมถึงข้อกำหนดด้านกฎหมายที่เกี่ยวข้อง เช่น การตรวจสอบอุปกรณ์ไฟฟ้า รถยก เครน หม้อไอน้ำ
ตรวจสุขภาพประจำปี และตรวจวัดสภาพแวดล้อม เป็นต้น ผลลัพธ์ที่ได้คือ
ได้คะแนนระดับดีมากจากการตรวจประเมินของลูกค้า และความสอดคล้องตามกฎหมาย 100%